**ПРОГРАМА**

**ЗА УПРАВЛЕНИЕ**

**на община Бяла Слатина**

**за мандат 2015 – 2019 г.**

**МАНДАТНА ПРОГРАМА ЗА УПРАВЛЕНИЕ НА ОБЩИНА БЯЛА СЛАТИНА ЗА ПЕРИОДА 2015-2019 Г.**

Програмата за управление на Община Бяла Слатина за мандатния период 2015-2019 година е разработена в съответствие с нормативните изисквания, дефинирани в чл. 44, ал. 5 на Закона за местното самоуправление и местната администрация. Тя кореспондира в пълна степен с предвидените и вменени от закона права, задължения и възможности на местните органи на самоуправление при осъществяване на тяхната задача за планиране и стратегиране на местното териториално развитие. Освен това при коректното й разписване се явява и инструмент за локално въздействие с цел създаване на положителната динамика във всички аспекти на съвременния обществено-икономически живот в общината. Мандатната програма почива и на стремежа за прокарването и гарантирането на устойчив хоризонт и положителен тренд за активността и виталитета на местната територия и общност в контекста на сферите, политиките и секторите, които са отговорност на местната власт. Тя чрез своята структура и форми на отчетност се явява и своеобразна „трансмисия” и „обратна връзка” на процесите, развиващи се по оста „местна власт-местна общност”.

Програмата е дългосрочен стратегически документ за основните цели на общинската администрация, приоритетите, дейностите и мерките, чрез чиято реализация ще се постигнат същите.Мандатната програма също така очертава и времевата рамка за осъществяването на заложените в нея задачи, а резултатите от изпълнението им, са предмет на ежегодно мониториране с предписания за това срок в закона – 31 януари на всяка година, следваща годината на приемането й. Супервизията за напредъка и успеваемостта от осъществяването й са в прерогативите на Общинския съвети местната общественост, пред който Кметът на общината представя ежегоден отчет за изпълнението й.

Така предложената програма за развитие на Община Бяла Слатина за периода 2016-2019 година отразява стратегическото виждане на управленския екип за този период на планиране и е основен целеполагащ документ за развитие на Общината през настоящия мандат. Визията на програмата е в пряка синергия с приетия Общински план за развитие на Община Бяла Слатина за периода 2014-2020г. и другите стратегически и нормативни документи, регламентиращи основните насоки и приоритети за развитие на градивните елементи на общинското управление, каквито са икономиката, културата, спорта, социалните услуги, административното обслужване, устройството на територията, общинската собственост, администрирането на местните данъци и такси и т. н.

Мандатната програма има за цел да идентифицира основните и най-важни моменти в работата на Общинската администрация през следващите години. В тази връзка при разработването й са създадени съответните функционални и логически корелации с другите стратегически и програмни документи на регионално и национално ниво като Областната стратегия за развитие на Област Враца, Регионалния план за развитие на Северозападния район на планиране, Националната програма за развитие „България 2020” и Националната стратегия за регионално развитие.

Програмата за управление на Община Бяла Слатина за периода 2016-2019г. се базира също така и на задълбочен, обстоен и изчерпателно извършен анализ за възможностите, които ще се открият за кандидатстване чрез проекти, финансиране чрез инструментите и съотвените структурни фондове за подпомагане на Европейския съюз, каквито са ЕФРР, ЕСФ, КФ и др. Община Бяла Слатина разчита изключително много на оперативните програми–ОПРЧР, ОПОС, ОП „Региони в растеж”, ОПНОИР, Интеррег Румъния-България, Интеррег България-Сърбия, ПРСР и всички потенциални донорски мерки и схеми, финансирани чрез национални, Общностни и международни инструменти за подпомагане. Последните са изключително подходящ и работещ източник за алтернативна инвестиционна подкрепа, без която общинският бюджет не би се справил с оглед на нарастналите обществени очаквания. Община Бяла Слатина ще продължи и в бъдеще да развива, усъвършенства и надгражда своя натрупан административен капацитет в усвояването и управлението на средства от фондовете на Европейския съюз и ще запази ролята си на изключително активен бенефициент с оглед подобряване на местната инфраструктура и създаване на условия за осигуряване на по-рентабилна, по-конкурентна и по-високо качествена образователна, здравна и социална среда.

Философията, духът и същността на проекта за мандатната програма са в пряка кореспонденция с всички горепосочени документи за развитие, като тук следва да откроим и някои специфични нюанси, характеризиращи природата на една такава програма. На първо място мандатната програма има по-кратък период на действие от един общински план за развитие или друг стратегически документ. Поставена в този фокус на съпоставка с Общинския план за развитие, тя има ролята по-скоро на средносрочен управленски документ. Тя в основни линии като концепция и като генерални насоки за изпълнение се припокрива в значителна степен с целите, задачите, приоритетите и дейностите, т. е. с компонентите, заложени в един общински план за развитие. Мандатната програма има за нормативна основа както вече стана въпрос Закона за местното самоуправление и местната администрация, докато източник за разработването на Общинския план за развитие е Законът за регионалното развитие. Последният има от своя страна индикативна финансова рамка, която изисква санкция от Общинския съвет, докато при мандатната програма финансовият ресурс е въпрос на преценка на съставителите на програмата, която след обективен разчет на бюджетните финансови потоци, позволява да се придаде една по-голяма реалистичност на програмата за управление и по-точно да се определят приоритетите и обществените ангажименти, които екипът на Общинската администрация може да поеме като задачи за изпълнение. Последният признак на мандатната програма придава на същата една по-висока степен на конкретност при целеполагането на дейностите на местно ниво, докато ОПР има по-глобална и „абстрактна” планова мисия и функция. Не на последно място програмата е поет обществен ангажимент или така да се каже „договор” на кмета (респективно екипа) на общината с местната общност, т. е. програмата носи и политически отенък.Докато ракурсът на плана за развитие с неговата седемгодишна планомерност „не обвързва” всеки мениджмънт на местната власт (освен този по чието време е приет) с общата валидност и целия период от време, предвиден за изпълнение на заложените в документа задачи. От тази гледна точка именно планът има по-синтезирана и „маркираща” функция. Неговият планов хоризонт е по-трудно прогнозируем и непредсказуем с оглед промяната в обществените и икономически отношения и динамичното пространствено и териториално развитие. При неговата разработка се изисква да се вземат под внимание много повече фактори и неизвестни величини за анализиране, прогнозиране и моделиране на средата в локален аспект, така че да задоволят в най-висока степен повишените обществени очаквания. Тези трудности се преодоляват чрез различен инструментариум, предвиден в Закона за регионалното развитие и Правилника за прилагането му, като актуализация на документа, ежегодна супервизия посредством годишния доклад за напредъка по изпълнение на Плана и програмата за реализация на Общинския план за развитие.Всичко споменато дотук идва да онагледи обстоятелството, че Програмата за управление на Община Бяла Слатина за периода 2016-2019г., не е чисто декларативен и лишен от съдържание документ, напротив, тя е резултат от адекватно и надявам се ефективно и ефикасно планиране, за да се постигнат новите конкретни цели, които сме си поставали. По този начин ще се дадат дългосрочни решения за достоен стандарт на живот на местните хора и ще спомогнем за осигуряването на една по-уютна и приветлива среда на живот в общината. Мандатната програма не е „независим документ без ангажименти” за местната власт, напротив, тя взаимно се интегрира, инкорпорира, допълва и надгражда набора от редица документи, имащо фундаментално и стратегическо значение за развитие на всички секторни политики в Община Бяла Слатина в средносрочен и краткосрочен план.

Настоящата управленска програма следва и отчита и процесите на качествено и адекватно бюджетиране, чийто принципи са прокламирани в редица нормативни актове – Закона за публичните финанси, Закона за държавния бюджет, Закона за общинските бюджети, Закона за общинския дълг и др. Тя съчетава курс към задоволяването на потребностите на местното население, като паралелно следи за рационалното използване и управление на лимитираните публични финансови ресурси. Целта е да се постигне оптимална ефективност и ефикасност на разходваните средства, като се задоволят в най-пълен обем и обхват обществените очаквания, с които е натоварена местната власт. Това се постига чрез съобразяване с принципите за добро финансово управление, контрол и надеждно планиране. Акцентът се поставя върху извършването на анализ и оценка на възможностите за финансово обезпечаване на мандатната програма. Този процес преминава през три фази: анализ на мандатната програма; оценка на необходимите ресурси за нейната реализация и разпределение на поетите ангажименти за срока на изпълнение на програмата, съотнесени към средносрочната бюджетна прогноза. Финансовата рамка за обезпечаване на мандатната програма не подлежи на нормативна санкция, но същата следва да бъде в унисон с тригодишната бюджетна прогноза, релевантна за съответната община. Само така ще се постигне реалистичност на плановата и стратегическа дейност и коректна и ясна перспектива за постигане на заложените в програмата цели и резултати.

При разписването на програмата са съблюдавани и взети предвид освен това най-модерните и ефективно апробирани и работещи принципи, еталониза урбанистичен мениджмънт, стандарти за сити маркетинг и добри практики за местно самоуправление.

Настоящата управленска програма е също така плод на натрупания опит при управлението на общината в предходния мандат. Отчетохме положителното, внимателно анализирахме грешките и направихме изводите си, набелязахме корективните мерки и трасирахме пътищата за успешното развитие на общината. За първи път като иновативен подход при целеполагането и администрирането на местните политики и приоритети заложихме и на подхода „отдолу нагоре”, като се допитахме при разписването на проекта на програмата до гражданите, структурите на гражданското общество, кметовете на населените места и бизнеса.

Визията на нашата мандатна програма съвпада с визията на Общинския план за развитие на Община Бяла Слатина за периода 2014-2020, а именно:

„Бяла Слатина – съвременна европейска община с добре развито земеделие, нарастващ стандарт на живот и привлекателна среда за пълноценна реализация на личността.“

Следвайки стремежа да работим прозрачно, диалогично и конструктивно, с лице, обърнато към нашите жители, нашият лайтмотив за работа през мандата ще бъде:

**„Бяла Слатина – нашият общ дом!”**

Това мото в пълна степен се вписва и в контекста на общата цел, дефинира в ОПР 2014-2020, а именно:

Създаване на условия за стимулиране на специфичните за общината сектори, развитие на устойчива заетост и създаване на достъпна среда.

Постигане на така дефинираната обща цел преминава през реализацията на следните конкретни стратегически цели:

* Стимулиране на икономическото развитие в общината;
* Съхранение и развитие на човешкия потенциал в общината, включително на групите в риск;
* Подобряване на териториалната устойчивост и свързаност на общината.

В изпълнение на Общинския план за развитие 2014-2020, мисията на настоящата програма ще бъде Община Бяла Слатина да се утвърди като модерна и финансово стабилна община, предоставяща публични услуги на високо ниво, с добре развита местна инфраструктура. Ръководният екип на общината ще се стреми в максимална степен да гарантира подходящи условия и среда за правене на бизнес, привличане на инвестиции и задържане на младите хора по места чрез създаване на адекватни стимули за това. Ще се заложи на инвестиции в образованието, защото човешкият ресурс е най-ценният капитал.Ще продължим да работим за добруването на хората в селата, така че да се минимизират дисбалансите между града и селото, да се запази относителния паритет между градското и селското население, което спрямо общите схващания на модерна Европа, е една положителна и благоприятна тенденция. Визията на мандатната програма е към 2019 година да се постигне икономически подем и подобряване на качеството на живот при комплексно развитие на Община Бяла Слатина.

Тази програма обаче не е самоцел, тя е еластична структура, която в програмния период ще се актуализира според нуждите на общината. С оглед динамиката на социо-икономическите отношения, промените в управлението на пространствени системи, факторите на средата за планиране и прогнозиране на териториалното развитие и обезпечаването на гъвкавост при изпълнение на задачите, поставени в документа, ние предлагаме програмата да бъде приета като отворен документ с постоянна възможност за актуализация и допълнения в хода на нейното изпълнение, постъпващи от страна на всички хора от общината и всички заинтересовани страни, които тя касае в една или друга степен. Считаме че тази опция е поредният инструмент за граждански контрол и коректив за правилното и адекватното управление на общината през следващите месеци и години.

***СФЕРИ / ПРИОРИТЕТИ / ДЕЙНОСТИ***

***АДМИНИСТРАЦИЯ***

* ***Подобряване на административното обслужване и комуникацията с гражданите***
1. *Доразвиване на модела Е-община чрез изграждане на интегрирана информационна система за по-качествено обслужване на гражданите и бизнеса.*

**Предвиждаме следните конкретни действия:**

- цифровизиране на по - голямата част от архива на Общинска администрация и въвеждане на електронен документооборот;

- подобряване на административното обслужване чрез предоставяне на електронни административни услуги и документи;

- изграждане на Call център за предоставяне на информация на гражданите в общинския център;

- изграждане на интегрирана система за безхартиено заседание на Общинския съвет и електронно гласуване

***Срок: 2016-2019***

1. *Подобряване на визията и функционалността на официалната ел. страница на Община Бяла Слатина.*

***Срок: 2016-2019***

1. *Укрепване и развитие на административния капацитет на персонала на общината чрез провеждане на обучения и стимулиране на непрекъснатото усъвършенстване на квалификацията му.*

***Срок: 2016-2019***

1. *Ежегодни отчети на Кмета пред гражданите на Община Бяла Слатина за свършената работа.*

 ***Срок: 31.01.2017; 31.01.2018; 31.01.2019***

1. *Актуализиране на системите за финансово управление и контрол (СФУК) с цел гарантиране на целесъобразност на разходите и постигане на оптимална ефективност и ефикасност.*

***Срок: 2016-2019***

1. *Утвърждаване ролята на Обществения съвет за подпомагане работата на Кмета на общината като консултативен и съвещателен орган.*

***Срок: 2016-2019***

1. *Усъвършенстване на формите за антикорупционно сътрудничество между Общината, държавните органи, медиите и неправителствените организации. Организиране и провеждане на седмица за противодействие на корупцията.*

***Срок: 2016-2019***

1. *Запазване и подобряване на утвърдения модел на активна комуникация и индивидуалния подход към проблемите, запитванията, предложенията и сигналите на нашите съграждани.*

***Срок: 2016-2019***

* ***Активно усвояване на средства от еврофондовете и всички потенциални донорски мерки за финансово подпомагане***
1. *Благодарение на създадения вече експертен капацитет за разработване и опита в управление на проекти през изминалия мандат ще продължим максимално да използваме възможностите на Националните програми и Структурните фондове на ЕС за настоящия програмен период 2014-2020 г.*

***Срок: 2016-2019***

1. *Наблягане на обучението и поддържане на ниво на знанията и уменията, познаване на нормативите и правилата за работа по оперативни програми, с оглед подготвянето на качествени проекти и качественото изпълнение на вече спечелени проекти, което да осигури сигурност в общината за недопускане на финансови корекции на по-късен етап.*

***Срок: 2016-2019***

1. *Създаване на уебсайт под формата на банер към официалния сайт на общината с текуща информация за актуалния статус на всички общински проекти.*

***Срок: 2016***

1. *Поддържане на партньорските отношения с Областния информационен център /ОИЦ/-гр. Враца.*

***Срок: 2016-2019***

* ***Балансирано и социално ориентирано развитие на общината***
1. *Балансирано развитие на централната градска част, кварталите и малките населени места.*

***Срок: 2016-2019***

1. *Балансирано разпределение на инвестициите в инфраструктура и в човешки капитал.*

***Срок: 2016-2019***

* ***Международно и институционално сътрудничество***
1. *Участие във форми на трансгранично сътрудничество и партниране по проекти с общини и други партньори от Румъния и Сърбия.*
2. *Участие във форми на транснационално и интернационално сътрудничество и партниране по проекти с общини и партньори от други страни.*
3. *Осъществяване на контакти и побратимяване със сходни като профил и по големина градове и общини от други държави.*
4. *Участие в местни инициативи по линия на партньорство с Асоциацията на Дунавските общини (АДО) и Националното сдружение на общините в Република България (НСОРБ).*
5. *Активно участие в мрежата МЕРИ*
6. *Активно участие и партньорство по проект ROMACT и ROMAID*
7. *Партньорство със структурите на Български червен кръст*

***ГРАДСКА СРЕДА***

* ***Благоустрояване на централната градска част***
1. *Изработване и приемане на Общ устройствен план на общината*
2. *Обновяване и модернизация на площад „Цола Драгойчева” чрез вертикална планировка, реновиране на прилежащи пространства, доставка на мултифункционална мобилна сцена и създаване на Фестивален комплекс на открито с воден атракцион.*
3. *Модернизиране и реновиране на входно-изходните артерии на града*
4. *Доизграждане и дренаж на подпорна стена на р. Скът в гр. Бяла Слатина и внедряване на система за постоянен мониторинг и контрол на речното ниво с оглед превенция от наводнения*
5. *Рехабилитация на улици в селищата на Община Бяла Слатина. Възстановяване на тротоари по следните улици в гр. Бяла Слатина: „Страхил Войвода”, „Панайот Хитов”, „Георги Бенковски”, „Баба Тонка”, „Райна Княгиня”, „Иван Вазов” и „Крайбрежна”.*
6. *Изграждане на сигнално–охранителна система за видеонаблюдение на рискови места, с цел осигуряване по-голяма сигурност на гражданите.*
* ***Атрактивни и безопасни паркове***
1. *Благоустрояването на парковете в общината и поддържането им в чист и безопасен за гражданите вид ще бъде наш приоритет през мандата.*
2. *Ще оптимизираме организацията на почистването на парковите пространства и зелените площи. Ще монтираме където е необходимо ново осветление и камери за видеонаблюдение с цел подобряване на безопасността.*
* ***Саниране на жилищни сгради***
1. *Ще продължим активното си участие в Националната програма за енергийна ефективност на жилищните сгради като подкрепяме всячески сдруженията на собствениците. По този начин ще подобрим условията за живот на стотици домакинства от нашия град, като същевременно ще понижим техните разходи за енергия и ще удължим живота на обитаваните от тях сгради.*
2. *Благодарение на създадения експертен капацитет, имаме готовност да подготвим значителен брой многофамилни жилищни сгради за участие в Програмата.*
* ***Благоустрояване на квартали и междублокови пространства***
1. *Специален акцент в мандатната програма ще поставим върху благоустрояване на кварталите в града;*
2. *Ежегодно ще осигуряваме средства за облагородяване и озеленяване на междублоковите пространства във всички части на града. Чрез пилотната общинска програма конкурс „Малки граждански проекти за по-уютна среда”, чиито финансов ресурс ще се стремим да увеличаваме ежегодно, както и чрез кампанията „За чиста околна среда” на ПУДООС, ще продължим да изграждаме алеи с осветление, детски площадки, места за почивка и отдих.*
3. *До 2019г. общият брой на ремонтираните и новоизградени детски площадки очакваме да достигне 40.*
4. *Ще продължим с обезопасяването на зоните в близост до училищата и детските градини. Ще поддържаме състоянието на пешеходните пътеки и светлинните предупредителни знаци.*
5. *Ще поканим архитекти, проектанти и хора на изкуството, които да подкрепят усилията ни за намиране на креативни решения с цел превръщане на непривлекателните и нефункционални градски пространства в места с нов облик за културни, творчески изяви, за срещи и прекарване на свободното време.*
* ***Улично осветление и енергийна ефективност***
1. *Изработване и внедряване на актуална Програма за енергийна ефективност в съответствие с изискванията на Закона за енергийната ефективност.*
2. *Изграждане и поддържане на енергийно ефективно улично осветление в града и в селищата в Община Бяла Слатина.*
3. *Възлагане извършването на енергиен одит на общински обекти с оглед кандидатстване за финансиране на проекти, свързани с прилагане на енергоспестяващи мерки по програмите на НДЕФ, Фонд „Козлодуй”, НП „Красива България”, ФЕЕВИ и др.*

***ТРАНСПОРТ***

* ***Ремонт и преасфалтиране на улици и пътна инфраструктура и удобен градски транспорт***
1. *Реконструкция и рехабилитация на възлови кръстовища и улици в гр. Бяла Слатина.*
2. *Обновяване и поддържане на пътната маркировка, пътните знаци и сигнализация.*
3. *Реконструкция и реновиране на спирките за обществения транспорт.*
4. *Предвиждаме в периода на мандата да се извърши мащабна инвестиционна програма за ремонт и преасфалтиране на уличната мрежа и прилежащите тротоари, поетапно в кварталите на града и в малките населени места на общината. Конкретните дейности, които попадат тук са:*

*Основен ремонт на общинската пътна мрежа:*

*Четвъртокласна пътна мрежа Търнава – Галиче; Бяла Слатина – Бърдарски геран; Алтимир до граница със с. Сираково, Тлачене до граница със с. Нивянин и Тлачене до граница със с. Соколаре.*

1. *Възстановяване на пътната настилка по следните улици в гр. Бяла Слатина: „Страхил Войвода”, „Панайот Хитов”, „Георги Бенковски”, „Баба Тонка”, „Райна Княгиня”, „Иван Вазов” и „Крайбрежна”.*
2. *Текущ ремонт на улици в с. Търнава, с. Галиче и др. населени места от общината.*
3. *Ще продължим да изпълняваме пакет от мерки, насочен към подобряване на безопасността на движението и оптимизиране на автомобилния трафик в населените места на общината.*
4. *Чрез проект „Изграждане на съзнание в младежите от трансграничния регион България-Сърбия за безопасно движение по пътищата” се цели да се изгради съзнание в младежите за безопасно движение по пътищата в рамките на избраните общини от трансграничния регион България-Сърбия. Конкретните цели на проекта са свързани със създаването на привлекателна среда за развитие на младите хора в трансграничния регион чрез изграждане на дребномащабна инфраструктура /модернизиране на площадка за обучение по безопасност на движението в местността „Лесопарка”/, свързана с младежки дейности, както и съоръжения за обучение и информация.*
5. *Реконструкция и реновиране на спирките за обществения транспорт.*
* ***Паркинги***
1. *Наш приоритет ще бъде подобряване на условията за паркиране в централната градска част и на възлови места в близост до обществени институции и търговски обекти.*
2. *Обособяване на паркинги и паркоместа в централната градска част. Разширяване на капацитета от паркоместа. Предприемане на иновативни решения за създаване на удобна паркозона и улеснена логистична достъпност не само в близост до ключови обекти в центъра на града, то и до такива в периферните райони на Бяла Слатина.*

***ЕКОЛОГИЯ***

* ***Води***
1. *Доизграждане на водния цикъл на гр. Бяла Слатина чрез реализация на инфраструктурни проекти по компоненти канализационна и водопроводна мрежа.*
2. *Възстановяване на водопроводната мрежа по следните улици в гр. Бяла Слатина: „Страхил Войвода”, „Панайот Хитов”, „Георги Бенковски”, „Баба Тонка”, „Райна Княгиня”, „Иван Вазов” и „Крайбрежна”.*
3. *Довършване водоснабдяването на с. Търнава;*
4. *Рехабилитация на водопроводи в с. Галиче.*
5. *Рехабилитация на водопроводи в населените места от общината с под 2 000 е. ж.*
* ***Отпадъци***
1. *Довършване на рекултивацията на закритото бивше* *депо за твърди битови отпадъци.*
2. *Изграждане на компостираща инсталация за разделно събрани биоразградими и растителни отпадъци.*
3. *Изграждане на претоварна станция и сепарираща инсталация за твърди битови отпадъци. Съоръжението ще позволи оползотворяването на част от битовите отпадъци преди тяхното депониране. Инсталацията ще даде възможност за повторна употреба и рециклиране на отпадъчни материали, включващи хартия и картон, метал, пластмаса и стъкло, генерирани от домакинствата и други източници.*
4. *Дооборудване със сметосъбираща и сметоизвозваща техника и съответните съдове за това, с цел намаляване на разходите за транспорт и повишване качеството на услугата.*
* ***Зелена система***
1. *През следващите години поддържането на чистота в града и на зелените площи ще продължи да бъде наш водещ приоритет. За целта ще продължим да използваме и ще доразвием капацитета и ресурсите на общинските предприятия „Чистота и строителство” и „Социално предприятие за озеленяване и благоустройство”.*
2. *Залесяване на терени на територията на Община Бяла Слатина.*
3. *Опазване и разширяване на зелената система на Общината, благоустрояване и поддържане на обществените зони, в т.ч. и озеленяване.*
4. *Участие в национални кампании и инициативи за почистване на населените места.*

***ОБРАЗОВАНИЕ***

* ***Образователна инфраструктура***
1. *Подобряване състоянието на спортната база в училищата, общинските спортни обекти и съоръжения.*
2. *Подобряване и модернизиране на материално-техническата база в образователните институции на територията на Община Бяла Слатина.*
3. *Основен ремонт на сградния фонд и доставка на оборудване и обзавеждане за подобряве на качеството на предлаганите образователни услуги и капацитета за професионално образование на Професионална агротехническа гимназия „Никола Йонков Вапцаров”-гр. Бяла Слатина.*
4. *Безплатен транспорт на учениците до 16 годишна възраст с училищни автобуси и чрез транспортната схема на Общината.*
5. *Запазване качеството на столовото хранене в средищните и градски училища*.
6. *Подобряване качеството на човешкия ресурс чрез по-ефективно образование, отговарящо на съвременните изисквания и повишаване на трудовата заетост.*
7. *Привеждане на образованието в Община Бяла Слатина в унисон със съвременните изисквания на бизнеса и професионалното образование. Осъвременяване на професионалната подготовка според изискванията на обществените потребности чрез обновяване на професиите.*
8. *Стимулиране интеграцията между бизнеса и образованието по инициатива на Община Бяла Слатина. Стимулиране задържането на учещите младежи в средните училища и ВУЗ чрез отпускане на стипендии от бизнеса на Община Бяла Слатина.*
9. *Създаване на система за целогодишно ангажиране на децата в извънкласни и извънучилищни дейности и масовизиране на детския спорт. Осъвременяване работата на училищата и социалните институции в Общината – читалища и НПО.*
10. *Повишаване степента на образованост сред ромското население в Общината чрез подобряване обхвата на учениците в училище и завършване на основно образование. Конкретна работа с отпаднали ученици и картотекирането им. Включване на тези ученици в професионални паралелки след 7 клас за завършване на основно образование и професионална подготовка.*
11. *Актуализиране на общинските програмни документи за повишаване нивото на образование, интеграция на децата и учениците от етническите малцинства и децата със СОП на територията на Община Бяла Слатина.*
12. *Създаване на условия за участие на изявени ученици в олимпиади, фестивали, турнири и състезания с областно, национално и международно значение.*

***КУЛТУРА И ТУРИЗЪМ***

* ***Културна и туристическа инфраструктура. Културен календар. Туристически и културен маркетинг.***
1. *Утвърждаване на читалищата като привлекателни места за културен отдих чрез изготвяне на подробен ежегоден план на празниците, тържествата и проявите*
2. *Изготвяне културен календар на Общината, в който да се включат, както наложили се вече, така и нови културни прояви с местно и национално значение.*
3. *Идентифициране и регистриране на паметниците на културата и военните паметници в Община Бяла Слатина като недвижими културни ценности съгласно Закона за културното наследство и решаване съдбата на Къщата – музей „Николай Хрелков”.*
4. *Ремонт на ОВ-системата на Читалищен комплекс – Бяла Слатина.*
5. *Основен ремонт на сградния фонд, прилежащите пространства и вертикална планировка на читалищата на територията на общината.*
6. *Основен ремонт на сградния фонд, прилежащите пространства и вертикална планировка на храмовете на регистрираните местни поделения на вероизповедания на територията на общината.*
7. *Община Бяла Слатина ще продължи да провежда активна кампания за популяризиране и рекламиране на Бяла Слатина като привлекателно място за отдих, селски, исторически, религиозен /поклонически/, културен, фолклорен, риболовен, ловен, спелеоложки и други видове нишов туризъм.*
8. *Ще провеждаме тематични културни събития с фокус върху нишови видове туризъм като например празниците на банатската култура и др.*
9. *Изграждане на туристическа инфраструктура – пътеки, алеи, беседки, кътове за отдих, указателни табели.*

***СОЦИАЛНИ ДЕЙНОСТИ***

* ***Социална инфраструктура***
1. *Внедряване на система за видеонаблюдение в Дом за стари хора – с. Попица.*
2. *Изграждане и оборудване на Център за независим живот-гр. Бяла Слатина.*
3. *Изграждане за общодостъпна среда до общинските сгради за хората с увреждания.*
* ***Социални услуги***

*1.**Подобряване качеството на живот на хората в неравностойно положение и увреждания чрез:*

 *- Разширяване обхвата и подобряване на ефективността на услугата „Домашен социален патронаж”;*

 *- Пълно използване на възможностите на ОП „Развитие на човешките ресурси” и други национални схеми и програми за финансиране на услугите „личен асистент”, „социален асистент” и „домашен помощник”.*

*- Ще продължим предоставянето на топъл обяд на социално слаби граждани в Обществената трапезария чрез ОП за храни и/или основно материално подпомагане.*

*2. Надграждане и гарантиране на устойчивостта на редица създадени в последните години социални услуги на територията на общината – ЦНСТ, Общностен център „Аз и моето семейство”.*

*3. Ще продължим предоставянето на услугата „Приемна грижа за деца в риск”.*

*4. Насърчване на социалната икономика в общината чрез продължаване дейността на Общинско предприятие „Социално предприятие за озеленяване и благоустройство”.*

*5. Разкриване на нови социални услуги и разширяване на картата на социалните услуги в общината.*

*6. Ще продължим да подпомагаме социално слаби граждани с еднократни финансови помощи, като ще се стремим да окажем подкрепа на възможно най-много жители на общината.*

*7. Използване на възможностите на националните програми и ОП „Развитие на човешките ресурси” за осигуряване на по-голяма заетост, с цел намаляване на безработицата на територията на общината.*

***ЗДРАВЕОПАЗВАНЕ***

* ***Здравна инфраструктура***
1. *Вътрешно преустройство на съществуваща сграда част от МБАЛ ЕООД Бяла Слатина.*
2. *Доставка и монтаж на външен асансьор за сградата на поликлиниката.*
3. *Обновяване на сградния фонд и доставка на съвременно медицинско оборудване за нуждите на МБАЛ Бяла Слатина ЕООД*
4. *Реновиране и ремонт на сградния фонд на здравните служби по селата*
* ***Здравни услуги***

1. *Повишаване нивото на медицинското обслужване, чрез подобряване качеството на услугите, усъвършенстване на диагностицирането чрез въвеждане на съвременна медицинска техника.*

*2. Подобряване дейността на МБАЛ чрез разработване на мерки за привличане, реализиране и стимулиране на нови висококвалифицирани медицински кадри, което да доведе до разкриване на нови клинични пътеки.*

*3. Разработване на профилактична програма, целяща обхващане на социално слаби и неосигурени лица.*

***СПОРТ И МЛАДЕЖКИ ДЕЙНОСТИ***

* ***Спортна инфраструктура***
1. *Ще продължим с изграждането на площадки за фитнес на открито.*
2. *Ще продължим да инвестираме в подобряване на състоянието на игрищата в дворовете на училищата и детските градини.*
3. *Ще продължим да изграждаме многофункционални спортни площадки за масов спорт както в града, така и в селата на общината.*
* ***Насърчаване на ученическия и масов спорт***
1. *Развитие на физическото възпитание и масовия спорт в Община Бяла Слатина чрез реализиране на програми и дейности срещу ниската физическа активност,* *нерационалното хранене, гръбначните изкривявания, затлъстяването.*
2. *Възстановяване и построяване на детски и спортни многофункционални площадки; изграждане на велосипедна алея, места за отдих, за спорт на открито за деца и възрастни; разширяване на пешеходните зони.*
3. *Подпомагане дейността на спортните клубове на територията на общината.*
4. *Иницииране и реализация на спортни прояви по различни видове спорт – състезания, турнири и шампионати.*

***ИКОНОМИКА И БИЗНЕС***

1. *Засилване на връзките и участие в съвместни проекти с организациите, подкрепящи бизнеса в региона, привличането на инвестиции и стимулиране на икономиката. Подписване на меморандуми за партньорство с териториалните представителства на Българската търговско-промишлена палата (БТПП), Българска стопанска камара (БСК), Конфедерацията на работодателите и индсутриалците в България /КРИБ/, Агенцията за регионално икономическо развитие (АРИР), Агенцията за малки и средни предприятия (АМСП), Асоциацията на българските села и др.*
2. *Оказване на помощ и съдействие на малкия бизнес и земеделските производители чрез: осигуряване на необходимата им информация при стартиране на бизнеса, подпомагане контакта им с други държавни институции.*
3. *Ще ускорим въвеждането на нови електронни административни услуги, с което ще улесним бизнеса и ще намалим административната тежест.*
4. *Анализ на потенциала и развитие на капацитета за реализация на публично–частни партньорства на местно ниво.*
5. *Изготвяне на Инвестиционен /маркетингов/ профил на общината в двуезична версия /на български и английски език/.*
6. *Изготвяне на Общинска програма за малките и средните предприятия.*
7. *Създаване на младежки център за предприемачество.*

***МАЛКИ НАСЕЛЕНИ МЕСТА***

1. *Подобряването на условията за живот в малките населени места ще продъбжи да бъде приоритет за нас. Ще стимулираме инициативността и предприемчивостта на кметовете и ще ги подкрепяме при реализирането на проекти и инициативи, които са в интерес на местните общности. Планираме финансирането в рамките на Общинския фонд за подкрепа на малките населени места през следващите 4 години да достигне 400 000 лв. за тяхното благоустрояване.*
2. *Ще продължим с рехабилитирането на общинската пътна инфраструктура. Ще асфалтираме улици и тротоари.*
3. *Ще продължим с процеса на реновиране на уличното осветление.*
4. *Ще продължим да ремонтираме и изграждаме нови детски и спортни площадки.*
5. *Още по-активно ще подкрепяме усилията на кметовете за облагородяването и поддържането на обществените места – училища, детски градини, здравни служби, спирки, читалища, храмове, зелени площи, гробищни паркове.*
6. *Ще привлечем европейско и национално финансиране за реконструкция, рехабилитация и изграждане на ВиК-системи.*

**ОЧАКВАНИ РЕЗУЛТАТИ:**

Чрез изпълнение на конкретните дейности за реализирането на приоритетите на общинската Програма за развитие за периода 2016–2019 година, Община Бяла Слатина ще се превърне в община с добре развити:

\* социална, здравна, културна и спортна дейност;

\* с по-качествено образование, отговарящо на съвременните изисквания и бизнеса;

\* с нарастващ стандарт на живот и привлекателна среда за пълноценна реализация на личността;

\* транспортна и техническа инфраструктура;

\* малък, среден бизнес и развито селско стопанство.

При ефективното й изпълнение в края на 2019г. очакваме Община Бяла Слатина да се радва на подобрени условия за живот, финансова стабилност, укрепен административен капацитет, създадени добри условия за бизнес и инвестиции, прозрачност на управлението на общинските имоти и активи.

Считаме, че заложените цели са реалистични и постижими при адекватно бюджетиране и праниране на разходите по приоритети, при качествени и финансирани проекти от всички възможни източници и фондове на ЕС, при коректно партньорство с бизнеса и гражданите.

За постигане на горните цели е необходима много работа. Това ще бъде ключът за успешното развитие на нашата община и катализатор на положителните промени. За това е необходимо всички ние–представителите на местната власт в общината, кметовете, общинските съветници, общинските служители, активни общественици и дейци, да създадем добър микроклимат и толерантност при изпълнение на задълженията си, да работим в партньорски и съзидателен дух, за да изпълним основната си мисия – добруването на нашите съграждани!

 **ИНЖ. ИВО ЦВЕТКОВ,**

*Кмет на Община Бяла Слатина*